Lukács Helga-Erika

*Semmivé válásomra*

**(születésnapomra)**

Mintha szél tépázta volna, kócosan

karikásan, gülün nézem

tükörképemet reggelente,

aztán semmiből csoda:

fél kiló vakolás,

épitőipari képesítés nélkül

mégis újjászületve

-mégsem.

nem újjá.

Csupán elrejtve arcom a világ elől

borzadok újból: szép kis brancs!

Polgárpukkasztani még csak jó vagyok

-ha másra nem is.

Aztán újrakeretezem elmémben a megszokottat,

ne én legyek, ki

másról, másként.

Szólni nem, még gondolni sem,

nem taksálja azt

sem földi, sem idegen.

Túl a Tejútrendszeren

egy csillagról mosolyog két ismeretlen

-ezeregy fényév és mégis

közelebb vannak, kétségtelen.

Ne félj, nem élek örökké,

ma halni is nyomorúságos, hisz

azt is csak minden nap egy kicsit tehetem.

Ideje mindennek,

csak a lassú végzetnek nem lehet.

 *Marosvásárhely, 2021. május 25*.

*Idejét múlt*

mindannyian a paradicsom növendékei vagyunk

bennünk pislákol a fény

s bár elbújtunk rózsás lugasban sokszor már

kiűzettünk belőle rég

most a verandáról bámulom az égboltot

a sötétség legalsó bugyrából

anyókám öléből is rég kiestem már

a végzet csalogat odaátról

skatulyányi emlékem is kifolyik kezemből

s szerelmeim már rég kihunytak

szélfelkapott porként néha visszatérnek

haloványságuk eleven lángra kap

hallgatag lelkem már csak nyöszörög

koporsóm virága épp kinyílott

mit sejtelmes holnap tartogat számomra

éjszakánként újra és újra álmodom.

 *Marosvásárhely, 2021. július 8.*

*Asszem*

Most még fürdőzök szavaidban,

most még tart a pillanat.

Ezernyi perc egy pillantásodban,

megannyi boldog

s boldogtalan arculat

-mind mozdulatlan.

Hová tűnik a kék

éjszakai pillantásodból?

Szívem csordultig

Veled van tele.

Ha várnál még egy életet,

nem adhatnék mást, csak

minden következő percemet.

 *Marosvásárhely, 2021. március*